CELEX: 32021R2238
Language: sl
Date: 2021-12-15 00:00:00
Title: Izvedbena uredba Komisije (EU) 2021/2238 z dne 15. decembra 2021 o spremembi Izvedbene uredbe (EU) 2019/773 v zvezi s postopnim opuščanjem posebnih primerov za sklepni signal (Besedilo velja za EGP)

16.12.2021   
               
               
                  SL
               
               
                  Uradni list Evropske unije
               
               
                  L 450/57
               
            
         IZVEDBENA UREDBA KOMISIJE (EU) 2021/2238
         z dne 15. decembra 2021
         o spremembi Izvedbene uredbe (EU) 2019/773 v zvezi s postopnim opuščanjem posebnih primerov za sklepni signal
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive (EU) 2016/797 Evropskega parlamenta in Sveta z dne 11. maja 2016 o interoperabilnosti železniškega sistema v Evropski uniji (1) in zlasti člena 5(11) Direktive,
         ob upoštevanju naslednjega:
         
                     (1)
                  
                  
                     V točki 4.2.2.1.3.2 Priloge k Izvedbeni uredbi Komisije (EU) 2019/773 (2) so določeni roki, po katerih morajo nacionalni organi v vseh državah članicah brez izjeme sprejeti vse tovorne vlake, opremljene s sklepnim signalom v obliki dveh odsevnih plošč, in ne smejo več zahtevati drugih vrst sklepnih signalov za tovorne vlake.
                  
               
                     (2)
                  
                  
                     V točki 4.2.2.1.3.2 so opisani posebni primeri več držav članic, vključno z Belgijo, Francijo, Portugalsko in Španijo, ki so dobile dovoljenje za uporabo priglašenih nacionalnih predpisov, s katerimi kot pogoj za vožnjo po odsekih svojega omrežja zahtevajo, da so tovorni vlaki opremljeni z dvema stalnima rdečima lučema. Navedene posebne primere bi bilo treba postopno odpraviti.
                  
               
                     (3)
                  
                  
                     Za zagotovitev, da države članice sprejmejo vse potrebne ukrepe za popolno harmonizacijo sklepnih signalov na tovornih vlakih na ravni Unije do 1. januarja 2026, bi morale redno poročati o izvajanju predlaganih blažilnih ukrepov in sprejeti nujne ukrepe, v kolikor se ugotovijo odstopanja od predvidenega načrta.
                  
               
                     (4)
                  
                  
                     Belgija, Francija, Portugalska in Španija so Komisiji predložile poročila o uporabi odsevnih plošč, v katerih so opredelile resne ovire za načrtovano odpravo nacionalnih predpisov za vožnjo po železniških tovornih koridorjih, določenih v skladu z Uredbo (EU) št. 913/2010 Evropskega parlamenta in Sveta (3), ki naj bi se izvedla do 1. januarja 2022.
                  
               
                     (5)
                  
                  
                     Agencija Evropske unije za železnice je 29. junija 2021 predložila priporočilo „REC TSI OPE 422132“, v katerem je predlagala spremembo točke 4.2.2.1.3.2 Priloge k Izvedbeni uredbi (EU) 2019/773. Komisija je na podlagi tega priporočila in ob upoštevanju ugotovitev iz poročil, ki so jih predložile države članice, pregledala datume harmonizacije odsevnih plošč v Uniji. Komisija je sklenila tudi, da revizija specifikacije iz Dodatka E k Uredba Komisije (EU) št. 321/2013 (4) trenutno ni potrebna. Komisija je ustrezno upoštevala pomisleke glede varnosti in zmogljivosti ter vpliv na stroške za harmonizacijo uporabe odsevnih plošč.
                  
               
                     (6)
                  
                  
                     Na podlagi ugotovitev iz poročil, ki so jih predložile Belgija, Francija, Portugalska in Španija, ter pregleda navedenih ugotovitev, ki ga je opravila Komisija, bi bilo treba rok 1. januar 2022 za sprejem tovornih vlakov, opremljenih z dvema odsevnima ploščama za vožnjo po železniških tovornih koridorjih, določenih v skladu z Uredbo (EU) št. 913/2010, za navedene države članice odložiti.
                  
               
                     (7)
                  
                  
                     Ta sklep ne posega v tekoče delo Agencije Evropske unije za železnice z namenom nadaljnje harmonizacije sklepnega signala in morebitni prihodnji pregled Dodatka E k Uredbi (EU) št. 321/2013, ki ga Komisija lahko sprejme ob upoštevanju vpliva na varnost, zmogljivost in stroške.
                  
               
                     (8)
                  
                  
                     Ukrepi iz te uredbe so usklajeni z mnenjem odbora, ustanovljenega s členom 51(1) Direktive (EU) 2016/797 –
                  
               SPREJELA NASLEDNJO UREDBO:
         
            Člen 1
            V točki 4.2.2.1.3.2 Priloge k Izvedbeni uredbi (EU) 2019/773 se odstavek „Postopno opuščanje“ nadomesti z naslednjim:
            
               „Postopno opuščanje:
               
               Za sprejem tovornih vlakov, opremljenih z dvema odsevnima ploščama, se uporabljajo naslednji roki:
               
                           (1)
                        
                        
                           od 1. januarja 2022 za vožnjo po železniških tovornih koridorjih, določenih v skladu z Uredbo (EU) št. 913/2010, z naslednjimi izjemami na progah, kjer stalni rdeči luči spadata med operativne zahteve za zagotavljanje varnosti:
                           
                                       (a)
                                    
                                    
                                       1. januar 2026 za Belgijo in Francijo;
                                    
                                 
                                       (b)
                                    
                                    
                                       1. januar 2025 za Portugalsko in Španijo;
                                    
                                 
                     
                           (2)
                        
                        
                           od 1. januarja 2026 v celotnem železniškem omrežju Evropske unije.
                        
                     Države članice, za katere veljajo izjeme iz člena 1(a) in (b), Komisiji najpozneje do 1. marca 2022 predložijo podroben akcijski načrt in natančne cilje, ki zagotavljajo odpravo zahteve po rdečih lučeh kot sklepnih signalih. Navedene države članice nato vsakih šest mesecev Komisiji predložijo poročilo o napredku pri uporabi odsevnih plošč na svojem omrežju, da bi se na ravni Unije do 1. januarja 2026 harmonizirali sklepni signali. Deležniki zagotovijo vse potrebne informacije, da lahko države članice izpolnijo svojo dolžnost poročanja.
               Komisija odboru iz člena 51 Direktive (EU) 2016/797 poroča o napredku pri izvajanju oddelka 4.2.2.1.“.
            
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 15. decembra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 138, 26.5.2016, str. 44.
         
            (2)  Izvedbena uredba Komisije (EU) 2019/773 z dne 16. maja 2019 o tehnični specifikaciji za interoperabilnost v zvezi s podsistemom „vodenje in upravljanje prometa“ železniškega sistema v Evropski uniji in o razveljavitvi Sklepa Komisije 2012/757/EU (UL L 139 I, 27.5.2019, str. 5).
         
            (3)  Uredba (EU) št. 913/2010 Evropskega parlamenta in Sveta z dne 22. septembra 2010 o evropskem železniškem omrežju za konkurenčen tovorni promet (UL L 276, 20.10.2010, str. 22).
         
            (4)  Uredba Komisije (EU) št. 321/2013 z dne 13. marca 2013 o tehnični specifikaciji za interoperabilnost v zvezi s podsistemom „železniški vozni park – tovorni vagoni“ železniškega sistema v Evropski uniji in o razveljavitvi Odločbe 2006/861/ES (UL L 104, 12.4.2013, str. 1).